Broj: 711-I-858-M-153/22-02-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Franice Miloš,** **članice Uprave trgovačkog društva Agrum Neretva d.o.o., za davanjem mišljenja,** na 164. sjednici održanoj dana 22. ožujka 2022.g. daje sljedeće

**MIŠLJENJE**

**Sukladno odredbi članka točke 7. d) ZSSI-a, obveznici Franici Miloš, članici Uprave trgovačkog društva Agrum Neretva d.o.o. bilo bi zabranjeno da uz plaću za obnašanje navedene dužnosti primi od navedenog društva dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnaša dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti. Međutim, iste naknade obveznica može primiti kao zaposlenica Regionalne razvojne agencije DUNEA, budući da u tom slučaju predmetne naknade ostvaruje po osnovi rada u navedenoj ustanovi.**

Obrazloženje

Zahtjev za davanjem mišljenja Povjerenstva podnijela je obveznica Franica Miloš, članica Uprave trgovačkog društva Agrum Neretva d.o.o. U Povjerenstvu zahtjev je zaprimljen 18. ožujka 2022. pod poslovnim brojem 711-U-3742-M-153/22-01-4, povodom kojeg se vodi predmet broj M-153/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i ona u kojima su većinski vlasnici trgovačka društva u kojima većinski udio imaju jedinice lokalne/područne samouprave obveznici su ZSSI-a. Uvidom u sudski registar Trgovačkog suda u Dubrovniku utvrđeno je da je pod brojem MBS: 060336691 upisano trgovačko društvo Agrum Neretva d.o.o. čiji je osnivač Dubrovačko-neretvanska županija, a kao osoba ovlaštena za zastupanje upisana je Franica Miloš koja društvo zastupa samostalno i pojedinačno. Slijedom navedenog Franica Miloš je obveznica ZSSI-a te je dužna postupati u skladu s odredbama Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je na temelju ugovora o radu sklopljenog s Regionalnom razvojnom agencijom Dubrovačko-neretvanske županije - DUNEA, zaposlena na radnom mjestu voditeljice odjela za pripremu i provedbu EU projekata te da u okviru navedenog radnog odnosa prima plaću te ostvaruje druga materijalna prava. Osim toga, obveznica navodi da je članica uprave trgovačkog društva AGRUM NERETVA d.o.o., a koje društvo je osnovano od Dubrovačko-neretvanske županije. Obveznica navodi da je riječ o statusnom položaju u smislu odredbi Zakona o trgovačkim društvima („Narodne novine'1, br. 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19) te da u tom trgovačkom društvu nije zaposlena, niti prima naknadu bilo kakve vrste. Nadalje, obveznica navodi da je člankom 7. d) ZSSI-a propisana zabrana obveznicima primiti dodatnu naknadu za poslove obnašanja javnih dužnosti te postavlja upit gubi li kao obveznica i sva svoja materijalna prava koja prima uz redovitu plaću kao zaposlenica u DUNEA-i u kojoj ne obavlja javnu dužnost.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a

Stoga, članovi uprava trgovačkih društava u kojem jedinica lokalne ili područne (regionalne) samouprave ima većinske udjele u vlasništvu ne mogu ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Međutim, Povjerenstvo ističe kako je u konkretnom slučaju obveznica ujedno i zaposlenica Regionalne razvojne agencije Dunea te u tom svojstvu ima pravo na primitak navedenih naknada od predmetne Agencije budući da u tom slučaju iste ne bi bile primljene povodom obnašanja dužnosti članice uprave trgovačkog društva, već temeljem radnog odnosa zasnovanog u navedenoj ustanovi, slijedom čega se ne bi radilo o dodatnoj naknadi za poslove obnašanja dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Franica Miloš, putem e-maila
2. Objava na internetskoj stranici Povjerenstva
3. Pismohrana